Herningsholm
Herningsholm, (1638 Herningsholm, af Herning og -holm), tidligere hovedgård i Herning, oprettet af Josias Qualen i 1579 under navnet Qualsholm. Hovedbygningen fra ca. 1580 er senere ombygget og fremstår med en klassicistisk hovedfløj og to lave sidefløje; avlsgården blev nedrevet 1916 efter udstykningen i 1912. Herningsholm blev 1946-66 benyttet af Civilforsvaret, derefter overtaget af Herning Kommune og 1980 åbnet som museum for St.St. Blicher.